lectisternium
Lectisternium er et i romersk religion efter græsk skik indført kultmåltid, hvor gudebilleder parvis (Apollo-Latona, Hercules-Diana, Mercurius-Neptunus) ligger til bords og bliver opvartet med mad og drikke i otte dage.
Skikken indførtes i Rom i 399 f.v.t. efter påbud fra De Sibyllinske Bøger. Det er uvist, hvorfor netop disse guder optræder. Efter nederlaget ved Trasumenersøen i 217 f.v.t. afholdtes et lectisternium med de olympiske guder (Jupiter-Juno, Neptunus-Minerva, Mars-Venus, Apollo-Diana, Vulcanus-Vesta, Mercurius-Ceres), som her optræder samlet for første gang i romersk religion.